 **R E P U B L I K A H R V A T S K A**

**KRAPINSKO-ZAGORSKA ŽUPANIJA**

 **Upravni odjel za prostorno uređenje,**

 **gradnju i zaštitu okoliša**

KLASA: UP/I-351-01/20-01/03

URBROJ: 2140/01-08-20-5

Krapina, 11. svibnja 2020.

Krapinsko-zagorska županija, Upravni odjel za prostorno uređenje, gradnju i zaštitu okoliša, temeljem članka 30. stavka 4. vezano za članak 29. stavak 2. Zakona o zaštiti prirode („Narodne novine“ broj 80/13, 15/18, 14/19 i 127/19), a povodom zahtjeva nositelja zahvata Milivoj Strahinec, Radobojsko Strahinje 20, Radoboj, za Prethodnu ocjenu prihvatljivosti za ekološku mrežu za zahvat prenamjene ARKOD parcele 3230987 iz livade u voćnjak, donosi

**R J E Š E N J E**

1. Planirani zahvat – prenamjena ARKOD parcele 3230987 iz livade u voćnjak u Općini Radoboj, na dijelovima k.č.br. 1705/1, 1705/2, 1705/3, 1705/4 i 1706 k.o. Radoboj, nositelja zahvata Milivoj Strahinec, Radobojsko Strahinje 20, Radoboj, prihvatljiv je za ekološku mrežu.
2. Ovo Rješenje objavljuje se na internetskim stranicama Krapinsko-zagorske županije.
3. Ovo Rješenje izdaje se na rok od četiri godine.

**O b r a z l o ž e n j e**

Upravni odjel za prostorno uređenje, gradnju i zaštitu okoliša Krapinsko-zagorske županije (u daljnjem tekstu: Upravni odjel) zaprimio je 04.03.2019. godine zahtjev nositelja zahvata Milivoj Strahinec, Radobojsko Strahinje 20, Radoboj za provedbu postupka Prethodne ocjene prihvatljivosti za ekološku mrežu za zahvat prenamjene ARKOD parcele 3230987 iz livade u voćnjak u Općini Radoboj, na dijelovima k.č.br. 1705/1, 1705/2, 1705/3, 1705/4 i 1706 k.o. Radoboj. U zahtjevu su sukladno odredbama članka 30. stavka 2. Zakona o zaštiti prirode navedeni svi podaci o nositelju zahvata i planiranom zahvatu.

Upravni odjel je 05. ožujka 2020. godine temeljem članka 30. stavka 3. Zakona o zaštiti prirode, od Ministarstva zaštite okoliša i energetike (u daljnjem tekstu: Ministarstvo) zatražio prethodno mišljenje o mogućnosti značajnih negativnih utjecaja zahvata na ciljeve očuvanja i cjelovitost područja ekološke mreže (KLASA: UP/I-351-01/20-01/03, URBROJ: 2140/01-08-20-2).

Tijekom postupka traženo mišljenje Ministarstva (KLASA: 612-07/20-38/263, URBROJ: 517-20-2 od 05.05.2020. godine) je dostavljeno, a u njemu se navodi da s obzirom na značajke zahvata, uz pridržavanje važećih propisa iz područja zaštite okoliša, voda i održivog gospodarenja otpadom, Prethodnom ocjenom zahvata može se isključiti mogućnost značajnih negativnih utjecaja na cjelovitost i ciljeve očuvanja područja ekološke mreže te se smatra da je ovaj zahvat prihvatljiv i nije potrebno provesti Glavnu ocjenu zahvata.

U provedbi postupka Upravni odjel je razmotrio predmetni zahtjev, priloženu dokumentaciju, podatke o ekološkoj mreži (područja ekološke mreže, ciljne vrste i stanišne tipove) i prethodno mišljenje Ministarstva te utvrdio sljedeće.

Sukladno dostavljenoj dokumentaciji, zahvatom je predviđena prenamjena zemljišta iz livade u voćnjak ukupne površine 0,15 ha koje se nalazi na dijelovima k.č.br. 1705/1, 1705/2, 1705/3, 1705/4 i 1706 k.o. Radoboj. Predmetna prenamjena planirana je na parceli ARKOD ID 3230987 na kojoj se nalaze stare, višegodišnje voćke, a tokom proljeća je planirana ručna sadnja novih voćaka. Parcela se prema upisu u bazu podataka Arkod (Agencija za plaćanja u poljoprivredi, ribarstvu i ruralnom razvoju, 2020.) vodi kao livada.

Prema Uredbi o ekološkoj mreži i nadležnostima javnih ustanova za upravljanje područjima ekološke mreže („Narodne novine“ broj 80/19) planirani zahvat se nalazi unutar područja ekološke mreže, Područja očuvanja značajnog za vrste i stanišne tipove (POVS) HR2001115 Strahinjčica.

Prema Karti prirodnih i poluprirodnih ne-šumskih kopnenih i slatkovodnih staništa Republike Hrvatske lokacija zahvata obuhvaća stanišni tip E. (Šume) te mozaike stanišnih tipova I.5.3./D.1.2.1./E. (Vinogradi/Mezofilne živice i šikare kontinentalnih, izuzetno primorskih krajeva/Šume) i C.2.3.2.1./D.1.2.1./I.5.3. (Srednjoeuropske livade rane pahovke/Mezofilne živice i šikare kontinentalnih, izuzetno primorskih krajeva/Vinogradi). Stanišni tipovi ne pripadaju ciljanim stanišnim tipovima POVS HR2001115 Strahinjčica. Vezano uz potencijalni utjecaj na ciljane vrste POVS, s obzirom na široku zastupljenost odgovarajućih prirodnih staništa unutar navedenih područja ekološke mreže u odnosu na veličinu zahvata, radi se o utjecaju koji nije značajan.

Slijedom provedenog postupka Prethodne ocjene prihvatljivosti zahvata za ekološku mrežu, analizom mogućih značajnih negativnih utjecaja navedenog zahvata na ciljeve očuvanja i cjelovitost područja ekološke mreže, ocijenjeno je da se za planirani zahvat Prethodnom ocjenom može isključiti mogućnost značajnih negativnih utjecaja na ciljeve očuvanja i cjelovitost područja ekološke mreže te je stoga riješeno kao u izreci. Sukladno navedenom za planirani zahvat nije potrebno provesti postupak Glavne ocjene prihvatljivosti za ekološku mrežu.

Člankom 29. stavkom 2. Zakona o zaštiti prirode propisano je da ovaj Upravni odjel provodi Prethodnu ocjenu za zahvate za koje provodi postupak procjene utjecaja na okoliš ili postupak ocjene o potrebi procjene utjecaja na okoliš prema posebnom propisu iz područja zaštita okoliša i za zahvate koji mogu imati značajan negativan utjecaj na ciljeve očuvanja i cjelovitost područja ekološke mreže.

Prema članku 30. stavku 4. Zakona o zaštiti prirode ako nadležno tijelo isključi mogućnost značajnih negativnih utjecaja zahvata na ciljeve očuvanja i cjelovitost područja ekološke mreže, donosi rješenje da je zahvat prihvatljiv za ekološku mrežu.

Prema članku 43. stavku 1. Zakona o zaštiti prirode ovo Rješenje izdaje se na rok od četiri godine.

U skladu s odredbama članka 44. stavka 1. i 2. Zakona o zaštiti prirode ovo Rješenje dostavlja se Ministarstvu i inspekciji zaštite prirode, a prema članku 44. stavku 3. istoga Zakona ovo Rješenje se objavljuje na internetskih stranicama Krapinsko-zagorske županije.

Podnositelj zahtjeva oslobođen je plaćanja upravne pristojbe prema čl. 9. Zakona o upravnim pristojbama (“Narodne novine” broj 115/2016).

UPUTA O PRAVNOM LIJEKU:

Protiv ovog Rješenja može se izjaviti žalba Ministarstvu zaštite okoliša i energetike, Zagreb, Radnička cesta 80, u roku od 15 dana od dana primitka Rješenja.

Žalba se predaje neposredno ili šalje poštom Upravnom odjelu za prostorno uređenje, gradnju i zaštitu okoliša Krapinsko-zagorske županije, Krapina, Magistratska 1, uz upravnu pristojbu u iznosu od 35,00 kuna prema Tar.br. 3. Uredbe o tarifi upravnih prostojbi.

**PROČELNIK**

mr.sc.Stjepan Bručić, dipl.ing.građ

**DOSTAVITI:**

1. Milivoj Strahinec, Radoboj, Radobojsko Strahinje 20
2. Ministarstvo zaštite okoliša i energetike, Zagreb, Radnička cesta 80
3. Državni inspektorat, Inspekcija zaštite prirode, Zagreb, Šubićeva 29
4. Evidencija, ovdje
5. Pismohrana, ovdje